በሌላ በኩል ደግሞ መንፈሳዊ ወኔ የነበራቸውና ሃሳባቸውንና እምነታቸውን ማንንም ሳይፈሩ በአደባባይ ለማውጣት የቻሉ ሰዎች መገኘታቸው ከአፈናው ባሻገር ጭራሹን ባዶ አለመሆናችንን ያሳየናል፡፡ ትልቁ ነገር የነዚህን የደቂቀ እስጢፋኖስን ሃሳብና እምነት መቀበል ወይም አለመቀበል አይደለም፤ ትልቁ ቁምነገር አባ እስጢፋኖስ በማንም አፋአዊ ኃይል ተመርተው ወይም ተገድደው ሳይሆን በራሳቸው የውስጥ የአእምሮ ብርሃን ተጉዘው ከ..ሲወርድ ሲዋረድ.. አስተሳሰብ ተላቅቀው ወደ አንድ መደምደሚያ ላይ መድርሳቸው ነው፡፡ ለማንም ማህበረሰብ ለትምህርትና ለእውቀት፣ ለእድገትና ለመሻሻል፣ ለልማትና ለብልጽግና አዲስ ፈርን እየቀደዱ አዳዲስ ደረጃ ላይ የሚደርሱት እንደዚህ ያሉ ሰዎች ናቸው፡፡ በኢትዮጵያ እንዲህ ያሉ ሰዎች እንደተወርዋሪ ኮከብ ብልጭ እያሉ ድርግም በማለታቸው አገሪቱ ከነሱ ልታገኝ የምትችለውን ዘለቄታ ያለው ጥቅም አጣች፡፡ የኢትዮጵያ ሊቃውንት “ሲወርድ ሲዋረድ” በሚል በማያስብና በማያሳስብ የቁልቁለት አስተሳሰብ ለብዙ ምእት ዓመታት ተጓዙ፤ ውጤቱ ዛሬ ያለንበት ደረጃ ነው፡፡
